কালীপুজোয় বিমান ভাড়া আকাশছোঁয়া, দাম শুনলে চমকে উঠবেন

ওয়েব ডেস্ক: আগামী ২০ অক্টোবর, সোমবার কালীপুজো। তার আগে লম্বা সপ্তাহান্তের ছুটি পাওয়া গিয়েছে। সঙ্গে রয়েছে ভাইফোঁটা। বাইরে থেকে অনেকেই বাড়ি ফিরছেন ছুটি কাটাতে। বিশেষত, দুর্গাপুজোয় কোনও কারণে যাঁরা আসতে পারেননি, তাঁরা উদ্‌যাপনের জন্য কালীপুজোকে বেছে নিয়েছেন। তবে, সমস্যা হয়ে দাঁড়িয়েছে যাত্রী পরিষেবা। রেলের টিকিট পাওয়া তো এই সময় কার্যত ভাগ্যের উপর নির্ভর করছে। অন্যদিকে বিমানের ভাড়া শুনলে চোখ কপালে উঠছে।

দেখা গিয়েছে, মুম্বই থেকে কলকাতায় আসার ইকনমি ক্লাসের বিমান ভাড়া বৃহস্পতিবারও ২৭ হাজারের কাছাকাছি। শনিবার ওই টিকিটের দাম সাড়ে ২৬ হাজার টাকা। সাধারণ ভাবে গড়ে এই টিকিটের দাম পড়ে সাত থেকে আট হাজার। বিজ়নেস ক্লাসে সাধারণ ভাবে ৩০ থেকে ৩৫ হাজার টাকা লাগে কলকাতায় আসতে। এখন তার দাম ৭০ হাজার ছাড়িয়ে গিয়েছে।

আরও পড়ুন: সুপ্রিমে স্বস্তি রাজীব কুমারের, আগাম জামিন বহাল, জোর ধাক্কা খেল CBI

অসামরিক বিমান পরিবহণ নিয়ন্ত্রক সংস্থার নির্দেশ, উৎসবের মরসুমে কোনও ভাবেই বিমানের ভাড়া যাতে সাধ্যের বাইরে না বেরিয়ে যায়, তা নিশ্চিত করতে হবে। তার জন্য চাহিদা অনুযায়ী বিভিন্ন বিমান সংস্থাকে উড়ানের সংখ্যা বৃদ্ধি করতে বলা হয়েছিল। কিন্তু নির্দেশই সার। কালীপুজোর মুখে কলকাতায় আসার বিমান ভাড়া আকাশ ছুঁয়ে ফেলেছে। মুম্বই থেকে কলকাতায় আসতে যেখানে সাত থেকে আট হাজার টাকা লাগত, বুধবার সেখানে লেগেছে ২৭ হাজার টাকা।